DA Den Europæiske Unions Tidende C 240/28

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 240/06)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»PATACA DE GALICIA« ELLER »PATATA DE GALICIA«.

Nr. CE: ES/00205/6.9.2001

BOB ( ) BGB (X)

Denne oversigt er et resumé, der tjener til oplysning. Interesserede, herunder især producenterne af de pågældende BGB-produkter, kan konsultere den fuldstændige varespecifikation for yderligere oplysninger på nationalt niveau eller hos de ansvarlige tjenestegrene i Europa-Kommissionen (1).

1. Medlemsstatens ansvarlige myndighed

Navn: Ministerio de Agricultura, Pesca y Alimentación Dirección General de Alimentación Subdirección General de Denominaciones de Calidad y Relaciones Interprofesionales y Contractuales Adresse: Paseo Infanta Isabel, 1, E-28071 Madrid Tlf. (34) 913 47 53 94 Fax (34) 913 47 54 10

2. Ansøgende sammenslutning

2.1.A) Navn: S.A.T. N447 XUGA — A LIMIA.

2.2.A) Adresse: Porto Alto. Xinzo de Limia. OURENSE.

2.1.B) Navn: Cooperativa de Santaballa

2.2.B) Adresse: Santaballa. Vilalba. LUGO.

2.3) Sammensætning: producenter/forarbejdere (x) andet( )

3. Produkttype

Kategori 1.6. Frugt, grøntsager og korn — kartoffel

4. Varespecifikation

(sammenfatning af betingelserne i artikel 4, stk. 2)

4.1. Navn: »Pataca de Galicia« eller »Patata de Galicia«.

4.2. Beskrivelse: Produktet defineres som knolde af arten Solanum tuberosum L., af den dyrkede sort »KENNEBEC«, bestemt til konsum.

For at blive omfattet af den beskyttede betegnelse skal kartoflerne have en størrelse på mindst 40 mm og højst 80 mm. Størrelsen bestemmes ved længden i mm af siden på en kvadratnetmaske, som knoldene lige akkurat kan passere igennem på naturlig måde.

De særlige kendetegn for kartofler med den beskyttede betegnelse »Pataca de Galicia« er følgende

Knoldform: rund til oval.

Øjne: meget overfladiske.

Skrællens udseende: glat og tynd.

Skrælfarve: lysegul.

Kødfarve: hvid.

Konsistens: fast at føle på, cremet efter kogning, føles fast i munden.

Spisekvalitet: fremragende, især på grund af tørstofindholdet og farve-, aroma- og smagsegenskaberne efter tilberedning.

Analytiske karakteristika: tørstofindhold på over 18 % og indhold af reducerende sukker på under 0,4 %.

4.3. Geografisk område: Det område, hvor produktet med den beskyttede geografiske betegnelse produceres og pakkes, omfatter følgende fire underområder i den selvstyrende region Galicien:

Bergantiños (A Coruña): bestående af kommunerne Carballo, Coristanco, Laracha, Malpica og Ponteceso

Terra Cha-A Mariña (Lugo): bestående af kommunerne Abadín, Alfoz, Barreiros, Cospeito, Foz, Lourenzá Mondoñedo, Ribadeo, Trabada, Valadouro, Vilalba og Xermade

Lemos (Lugo): bestående af kommunerne Monforte, Pantón og Saviñao

A Limia (Ourense): bestående af kommunerne Baltar, Os Blancos, Calvos de Randín, Porqueira, Rairíz de Veiga, Sandiás, Sarreaus, Trasmiras, Vilar de Santos og Xinzo de Limia og sognene Coedo og Torneiros i kommunen Allaríz, sognene Atas, Cualedro, Lucenza, Vilela og A Xironda i kommunen Cualedro, sognene Bóveda, Padreda, Seiró og Vilar de Barrio i kommunen Vilar de Barrio og sognene A Abeleda, Bobadela a Pinta, A Graña og Sobradelo i kommunen Xunqueira de Ambía.

4.4. Oprindelsesbevis: Den beskyttede geografiske betegnelse »Pataca de Galicia« kan kun opnås for spisekartofler af sorten Kennebec, der er dyrket af certificeret udsæd eller af bedriftens kontrollerede egenproduktion af læggeknolde og på egnede marker (sunde, ingen sygdomme), der er beliggende i ovennævnte underområder og opført i kontrolorganets (Consejo Regulador) register.

Til pakning af produktet med BGB »Pataca de Galicia« må tilsvarende kun anvendes lagre og pakkeanlæg beliggende i underområderne og opført i Consejo Reguladors register.

Opbevaringen og pakningen finder sted i de angivne underområder, fordi det er nødvendigt at bevare de særlige produktionskarakteristika, og fordi de dertil beregnede anlæg traditionelt befinder sig i de produktionsområder, hvor kvaliteten er højest, hvilket gør det muligt at opnå en bedre og mere effektiv kontrol. Formålet hermed er også at minimere de eventuelle forringelser af slutproduktets kvalitet, som transporten (flere stød, uhensigtsmæssige temperaturer osv.) og uegnede opbevaringsforhold kan medføre.

Consejo Regulador sikrer efter de almindelige kriterier for certificeringsorganer ifølge standard EN-45011, at produktet kan spores. Det gennemfører med henblik herpå et program for inspektion, lokalisering og kontrol af produktionsmarkerne, som udføres af dets eget personale på grundlag af den årlige tilplantningsanmeldelse, og et program for kontrol og forbedring af kvaliteten, som det lader udføre af en uafhængig ekstern virksomhed, og som omfatter oplagring, behandling, pakning og mærkning af det beskyttede produkt.

4.5. Fremstillingsmetode: Slutproduktet med den beskyttede geografiske betegnelse skal mindst opfylde følgende kvalitetskriterier: karakteristisk sortsudseende, hele kartofler uden stødskader eller andre skader, sunde, rene og med veldannet skræl, faste, uspirede, uden ydre fejl, pletter, sår, misdannelser eller misfarvninger, passende fugtighed og uden fremmed smag eller lugt.

Produktionen skal i alle led foregå på traditionel vis, og der må ikke dyrkes kartofler på samme mark to år i træk og ikke anvendes ucertificeret udsæd eller udsæd fra andre steder end bedriften. Der skal være en afstand mellem planterne på 75 × 32-35 cm og anvendes organisk gødning og opretholdes et passende C/N-forhold. Der skal foretages hypning, og afgrøderne må ikke vandes i en periode på tredive dage forud for høsten.

Den maksimalt tilladte produktion ved afsætning med den beskyttede betegnelse er 22 000 kg/ha for marker uden kunstvanding og 35 000 kg/ha for marker med kunstvanding.

Produkterne skal pakkes i ensartede partier efter størrelse (altid mellem 40 og 80 mm) og oprindelse i emballager, der på forhånd er godkendt af kontrolorganet og med et nettoindhold på 15, 10, 5, 4, 3, 2 og 1 kg, idet der undtagelsesvis tillades pakninger med 25 kg til hotel- og restaurationsbranchen.

Kartofler med BGB skal transporteres separat i køretøjer indrettet til formålet og må kun lagres i egnede lokaler godkendt af Consejo Regulador.

4.6. Tilknytning:

Historisk

Kartoffeldyrkning i Galicien er omtalt så tidligt som i 1607. I midten af det attende århundrede havde kartoffeldyrkningen fået så stor betydning, også socialt set, at den gav anledning til de første stridigheder (1736) mellem bønder og tiendeopkrævere. Den største vækst i kartoffeldyrkningen kom med kornkrisen i 1768-69, hvorefter kartoffeldyrkningen blev grundlaget for befolkningstilvæksten.

Siden slutningen af det attende århundrede har kartoffeldyrkningen, både med og uden kunstvanding, været et af de mest karakteristiske træk ved det galiciske landbrug og utvivlsomt spillet en væsentlig rolle for ernæringen af regionens befolkning og husdyr, især kvæg og svin.

Med kartoffeldyrkningens udbredelse voksede sortimentet af fødevareafgrøder, og kartofler har lige siden indgået i sædskiftesystemerne i Galicien.

Naturmæssigt

Højdeforhold: Generelt kan det siges, at de højtliggende områder i regionen egner sig til skovbrug og ekstensivt husdyrbrug, mellemzonerne til ekstensivt landbrug med fritgående dyr og dalene og lavlandsområderne specielt til intensiv frugt- og grøntsagsdyrkning.

Klima: På grund af klimaforholdene, jordbundsforholdene og det omhyggelige dyrkningsarbejde i de galiciske områder, hvor der dyrkes kartofler, har produktet en usædvanlig kulinarisk kvalitet. Dette er velkendt af både grossister og forbrugere, og galiciske kvalitetskartofler er derfor meget efterspurgte og holder på både det regionale og det nationale marked en højere pris end andre kartofler.

Hvad klimaforholdene angår, skal det nævnes, at den rigelige nedbør (1 000-1 500 mm/år) i de kartoffelproducerende områder og de milde temperaturer giver optimale vækstbetingelser for kartofler, uden at der behøves kunstvanding, hvorfor knoldene kan vokse kontinuerligt. Den tørre periode, der forekommer i august-september med et vandunderskud i jorden, medfører, at knoldene mister vand før optagningen og modnes perfekt med en ensartet og resistent skræl, som sammen med vandtabet i knolden bidrager til større holdbarhed og en forøgelse af den kulinariske kvalitet.

Jordbund: Det bedste er en løs jordbund, uden for mange sten og med et ikke for højt indhold af organisk materiale. Produktionsområderne omfatter primært ler- og sandholdige jorder med en pH-værdi på 5-6,5, hvilket er optimalt til kartoffeldyrkningen. Knoldene får en fin og ensartet skræl og kan tages rene op (så vask er unødvendig). Den svagt sure pH forhindrer sygdommen skurv (knolde angrebet af denne sygdom har en ru skræl med blærer og er uegnede til salg på grund af det kedelige udseende).

Med hensyn til dyrkningen skal nævnes den betydelige mængde gødning, der anvendes (ca. 25-30 t/ha), og som bidrager til, at kartofler dyrket under disse særlige forhold til slut får en så høj kulinarisk kvalitet.

4.7. Kontrolinstans:

Navn: Consejo Regulador de la Denominación Específica »Pataca de Galicia« Adresse: Finca Devesa, s/n. N-525, p.k. 200. 32630. Xinzo de Limia. Ourense Tlf. 988-46 26 50 Fax 988-46 26 50

Consejo Regulador opfylder standard EN 45011 i overensstemmelse med artikel 10 i forordning 2081/92.

4.8. Mærkning: På alle emballager, der indeholder det beskyttede produkt, skal der i en størrelse svarende til en tredjedel af emballagens forside være påtrykt logoet for betegnelsen og angivelsen Indicación Geográfica Protegida »Pataca de Galicia«. Alle emballager skal også være forsynet med en nummereret kontroletiket, som er udstedt af Consejo Regulador og indeholder logoet for betegnelsen.

4.9. Krav i nationale bestemmelser:

— Lov 25/70 af 2. december 1970 om vindyrkning, vin og alkohol.

— Dekret 835/1972 af 28. marts 1972 til gennemførelse af lov nr. 25/1970.

— Bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler.

— Kongeligt dekret 1643/1999 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser.

(1) Europa-Kommissionen, Generaldirektorat for Landbrug — Kvalitetspolitik for landbrugsprodukter, B-1049 Bruxelles.